SWARTLAND PREGO ROLLETJIES | huiskok
SWARTLAND PREGO ROLLETJIES
Soms is mens gelukkig genoeg dat jy aan die ontvangkant van soete toeval is. Dis om iets aan te pak met een doel voor oë, maar iets anders op jou pad te ontdek wat selfs beter is as wat jy jou voorgestel het. ‘Serendipity’.
Soete toeval as reismaat. Riebeek Kasteel. Junie 2016
Ek het die krag van soete toeval ervaar tydens ‘n naweek in die Riebeek Vallei, op soek na verligting van ons stedelike haastigheidsverslawing, honger vir eenvoudige landelikheid. Ons blyplek vir die naweek was die pragtige dakwoonstelletjie Boudoir Santa Cecilia van my laatlam-boet Anton. Lekker sentraal in die hoofstraat en gerieflik bokant sy wynwinkeltjie, Wine Kollective.
Net na die kerkklok die middaguur met 12 slae aankondig, stroom geure en klanke van ‘n ander land deur die venster, wat my nuuskierig deur die venster laat kyk het.
Op die korbeelpleintjie reg onder ons blyplek het ‘n vrou haar koskraampie opgerig, met ‘n halfdosyn swart panne reeds pruttend op die gasplate.Isabella Jardim , die sigeuner-harlekyn-sjef met ‘n swartbolkuil is toe wraggies die dogter van Mimi Jardim, wat eerste was om ‘n boek oor Portugese kos vir Suid-Afrika te skryf.
Ongestoord op die maat van meesleurende Fado kook en gesels Isabella. Sy vertel van kindervakansies in Sao Bras, die Portugese dorpie in die Algarve waar haar ma se voorsate vandaan kom. Sy neem langpad met die stories, en met die sous ook, niks word afgeskeep nie – selfs al raak die tou hongeres lank.
Selfs op ‘n papierbord wys sy haar respek vir haar erfenis. Sy trek ‘n ekstra streepsel sous langs die prego-rolletjie, drup haar pa se Papa’s Sauce sorgvuldig oor. Sy rond die stukkie kosteater af met ‘n suurlemoenblaar en ‘n ligte knik van haar swart bolkuil.
Ian en ek gaan sit by ‘n houttafel, witgebleik deur die Swartland-son; trek nog tafels nader soos die kring van karakters al hoe groter raak met bekendes, onbekendes, Boheme, eksentriekes, uitlanders, inkommers en derde geslag Riebeek-inwoners.
Die spontane buitelug-ete onder ‘n ou akkerboom word een van die grootste eetplesiere van die jaar; ‘n ervaring wat ons beklink met my broer Anton se Santa Cecilia Chenin Blanc in die glas. Nie eers ‘n top-tien restaurant kan meeding met die soete toeval-smake van Portugal in die Swartland nie.
Die basisresep is geskoei op Mimi Jardin s’n as met enkele van Isabella se byvoegings.
500 – 600 g hoenderfilette (Mimi gebruik bees-kruisskyf of vark)
4 Portugese broodrolletjies,
125 ml witwyn
Piri-piri na smaak
Sny die vleis in dunner skywe. Meng al die marinade-bestanddele en plaas die vleis daarin. Laat staan 4-6 ure of oornag
Verhit die olie, botter en lourierblaar. Braai die vleis na smaak, giet die marinade oor en prut tot verdik.
Sny die broodrolletjies oop, druk die rolletjies in die pan om die sous te absorbeer, verdeel die vleis tussen die 4 rolletjies, en vou toe. Eet onmiddellik met piri-pirisous.
Isabella se aanpassings:
Sy voeg 250 ml bier en 125 ml room by die marinade in die pan wanneer die hoender gaargemaak word. Sy laat die sous langsaam afkook. Die room en moutsmaak van die bier gee ‘n luuksheids aan die prego rolletjies, in pas met die flair waarmee sy die straatkos voorsit.
DOEN-DIT-SELF PORTUGESE TAFELSOUS
Natuurlik kan jy peri-perisous klaargemaak koop (Mimi Jardim het Nando’s s’n ontwikkel). Uit nuuskierigheid, en met die smaak van Isabella se Papa’s Sauce in my geheue het ek die klassieke Portugese tafelsous gemaak uit Elizabeth Luard se “The food of Spain and Portugal”. Die sous, tipies van die Algarve-streek, moet egter ‘n maand en ‘n bietjie staan. As jy te ongeduldig is, probeer die ‘reg-binne-‘n week’ weergawe.
PERI-PERISOUS UIT DIE ALGARVE
(Laat staan ‘n maand plus ‘n week)
Onthou om dit in ‘n donker hoekie in die spens te hou en elke dag ‘n skud te gee.
225 g brandrissies
225 g rooi soetrissies
60 ml growwe sout
150 ml witwynasyn
Ontpit die rissies en sny in repe. Pak dit in ‘n gesteriliseerde fles saam met die sout. Seël en laat staan ‘n maand. Maak dit fyn saam met die asyn in ‘n voedselverwerker. Bêre vir nog ‘n week in ‘n koel donker plek voor jy dit gebruik.
Verwerk saam: 4-8 brandrissies, 2 knoffelhuisies, sap van 1 suurlemoen, 125 ml – 250 ml olyfolie en knippie sout. Indien jy ‘n sous met ‘n gladde tekstuur verkies, druk die sous deur ‘n sif. Giet in ‘n glasbotteltjie en laat staan in ‘n donker plek, verkieslik ‘n week. Skud elke dag.
Fotos: Ian en Errieda du Toit.
[VIR KOOKBOEKVRATE] Mimi Jardim het onlangs haar nuutste kookboek ‘My Portugese Feast’ uitgegee deur Quivertree.
Tags: Algarve, Boudoir Santa Cecilia, broodrolletjies, errieda, hoender, huiskok, Isabella, Jardim, knoffel, kuierkos, Mimi Jardim, naweekkos, peri peri, piri piri, Portugees, Portugese kos, prego, prego roll, Riebeek-Kasteel, Swartland, Wine Kollektiv
2 Responses to “SWARTLAND PREGO ROLLETJIES”
Renate November 28, 2016 at 1:47 pm #
Baie dankie vir die artikel, jy laat mens sommer “proe” so lekker be”skryf” jy dit. Dankie, daai sousie gaan probeer word – ek’s nou sommer honger 🙂 Groete, Renate
huiskok November 28, 2016 at 2:26 pm #
Dankie vir die kompliment, Renate. Ons het dit gisteraand weer gemaak, want na ek oor die herinnering geskryf het, kon ek die craving nie weerstaan nie. Tot jou eie sous reg is, koop gerus die Nando’s peri-peri sous, want jy moet die rolletjies gou proe!